KAPITULO 18
Immadu ti Naaramidan ni Jesus, Bimmassit ken Juan
MATEO 4:12 MARCOS 6:17-20 LUCAS 3:19, 20 JUAN 3:22–4:3
NANGBAUTISAR DAGITI ADALAN NI JESUS
NAIBALUD NI JUAN A MAMMAUTISAR
Pimmanaw idiay Jerusalem ni Jesus ken dagiti adalanna kalpasan a sinelebraranda ti Paskua iti primavera ti 30 C.E. Ngem saanda a dagus a nagawid idiay Galilea. Napanda idiay Judea ket adu ti binautisaranda sadiay. Iti agarup makatawen, kasta met ti inaramid ni Juan a Mammautisar nalabit iti kapatagan iti asideg ti Karayan Jordan. Kaduana pay laeng idi ti dadduma kadagiti adalanna.
Saan a nangbautisar ni Jesus. Dagiti adalanna ti nangaramid iti dayta babaen ti panangiwanwanna. Iti daytoy a paset ti ministerio ni Jesus, agpada nga isursuro da Jesus ken Juan dagiti Judio nga agbabbabawi gapu kadagiti basolda iti Linteg ti tulag ti Dios.—Aramid 19:4.
Ngem nagimon dagiti adalan ni Juan ket nagreklamoda kenkuana maipapan ken Jesus. Kinunada: “Ti lalaki [ni Jesus] a kaduam idi . . . babautisaranna dagiti tattao ket mapmapan kenkuana ti amin.” (Juan 3:26) Ngem saan a nagimon ni Juan. Maragsakan iti panagballigi ni Jesus ket kayatna a maragsakan met dagiti adalanna. Impalagip ni Juan kadakuada: “Nangngegyo nga imbagak, ‘Saan a siak ti Kristo, ngem naibaonak nga umun-una kenkuana.’” Inyilustrarna dayta iti pamay-an a maawatan ti amin: “Ti makinkukua iti nobia ket ti nobio. Ngem nakaragragsaken ti gayyem ti nobio no agtakder iti abay ti nobio ken no mangngegna nga agsao. Gapuna, naan-anayen ti ragsakko.”—Juan 3:28, 29.
Kas gayyem ti nobio, adu a bulanen a maragragsakan ni Juan idi inyam-ammona dagiti adalanna ken Jesus. Adu kadakuada ti simmurot ken Jesus, ket inton agangay, mapulotanda iti nasantuan nga espiritu. Kayat met ni Juan a suroten dagiti agdama nga adalanna ni Jesus. Kinapudnona, ti panggep ni Juan ket isaganana ti dalan para iti ministerio ti Kristo. Inlawlawag ni Juan: “Agtultuloy nga umadu ti maaramidan ti Kristo, ngem agtultuloy a bumassit ti maaramidak.”—Juan 3:30.
Ti sabali pay a Juan, a maysa kadagiti umuna a pasurot ni Jesus, insuratna idi agangay ti naggapuan ni Jesus ken ti akemna iti pannakaisalakan ti tao: “Daydiay naggapu iti ngato ket natantan-ok ngem iti isuamin. . . . Ti Ama ay-ayatenna ti Anak ket inyawatna kenkuana ti amin a banag. Ti mangipakita iti pammati iti Anak maaddaan iti biag nga agnanayon; ti sumukir iti Anak saan a maaddaan iti biag nga agnanayon, no di ket lak-amennanto ti pungtot ti Dios.” (Juan 3:31, 35, 36) Nagpateg dayta a kinapudno a maammuan dagiti tattao!
Di nagbayag kalpasan nga inlawlawag ni Juan a Mammautisar ti akemna ken ti ibabassit ti trabahona, isu ket impaaresto ni Ari Herodes. Innala ni Herodes ni Herodias, ti asawa ti kabsatna iti ama a ni Felipe, ket nagbalin nga asawana. Idi imbutaktak ni Juan ti immoral nga aramid ni Herodes, impaibaludna. Idi nangngeg ni Jesus a naaresto ni Juan, pinanawanna ti Judea a kaduana dagiti adalanna sa “napan idiay Galilea.”—Mateo 4:12; Marcos 1:14.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn